1Huna numona malaika alika kufuma ng'wigulu; u mu nkono gwakwe wali na lufungulo lwa h'ishimayenze na nyololo ntaale. 2Ulidima i Lishing'weng'we, i Liyoka lya kale, i Lyanishi na Lishetani; ulitunga ikanza lya myaka 1,000. 3Uliponeja ng'wishimayenze ulilugalila ng'wenumo ukanda na kukanda a ha nyango, litizikala lyulembagula banhu, kushisha ishile i myaka iyo 1,000; aliyo ulu yubita i mihayo yeniyo shiigelile litaligulilwe kakanza kado. 4Kwimanila hangi nabona masumbi g'ikujo ga kwigasija abo baali binhwa bulamuji; nujibona ni ngholo ja banhu abo baali babulagwa kulwa nguno ya bukaaniji bo ng'wa Yesu, na kulwa nguno ya mhayo go ng'wa Mulungu. Na a babo baali batilamije i shiinu nuulu i shiikolile shayo, abo batanukulile lumengho lwayo ku bushu nuulu ku nkono gwabo. Bakabiza bapanga, busuga hamo nanghwe u Kilisto ikanza lya myaka 1,000. 5A bafu a bangi batapilile kushisha ikalike i myaka iyo 1,000; u wenubu hu bujuuko bo kwandya. 6Bali na mbango, na bali beela abo bakubiza na ngabo u mu bujuuko bo kwandya. I licha lya kabili liti na nguzu u kubo; bakubiza bagabiji ba ng'wa Mulungu na ba ng'wa Kilisto, bakusuga nanghwe ikanza lya myaka 1,000. 7I myaka 1,000 ulu yushila, u Shetani akulugulilwa u mu shifungo shakwe. 8Ulu ufuma moi akwandya kugayeelela pye a mapandi ga mu si, Gogi na Magogi; aje aligalemba-lemba a mahanga giki bibilinge ku bulugu. U wingi wabo buli giti maseni ga ha nyanza. 9Bakaja hose-hose u mu si, bahayushika ha nghambi ya beela, a ha nzengo ntogwa, bugugobanija; aliyo gwika moto kufuma ng'wigulu gwiza gubalya. 10Nu ng'wanishi uyo wabalemba-lembaga uponyiwa mu nyanza ya moto gwa kubaka na bugota bo shibiliti; h'umo yali ni shiinu hamo nu nghangi u nomolomo. Bakubiza ng'wenumo bakuluha-luhiagwa liimi na bujiku welelo na welelo. 11Hanuma hangi nubona Isumbi lya butemi lyape itaale; i si ni ligulu shupeela kwinga u ku butongi bokwe uyo wali aligasigije, litabonekanile hangi i lipandi lyasho. 12Hama nubabona a bafu, bataale na bado bimiilaga u ku butongi w'Isumbi lya butemi, na mashitabo gukundulwa; na lishitabo lingi lyukundulwa, i lya bupanga. A bafu buulamulwa kulwa kulolwa iyo yali yandikilwe u mu mashitabo genayo, kulenganila nu mumo yali i milimo yabo. 13I nyanza yubafunya a bafu abo baali muyo, nu kucha pyi nu kulimu shubafunya a bafu abo baali musho. Buulamulwa buli ng'wene kulenganila na shitwa shakwe! 14U kucha nu kulimu shuponyiwa mu nyanza ya moto; i lyenilo icha lya kabili. 15Na ose-ose uyo akaleka kubonekana andikilwe u mu shitabo sha bupanga akaponyiwa mu nyanza ya moto!
bem_Latn